section_heading: Izgradnja
paragraph_text: Tijekom srpnja 1919. godine kralj Aleksandar I. Karađorđević posjetio je Mali Zvornik. I već od 1922. godine srpski trgovci planirali su izgraditi most na mjestu gdje se iskrcao kralj Aleksandar. Građevinsko rješenje željeznog mosta na Drini usvojeno je četiri godine poslije, 1926. godine. Most se gradilo od iduće godine. Nakon dvije godine gradnje most je dovršen 1929. godine, čime je Drina premoštena na ovom mjestu. Most je građen sredstvima Ministarstva građevine Kraljevine Jugoslavije, ratnom reparacijom i donacijama kralja Aleksandra I. Karađorđevića. Ministarstvo trgovine nadziralo je radove. Radovima su rukovodili inženjeri Mićić iz Ljubovije i Žilov iz Rusije. Po završetku gradnje, zaprežnim vozilima dovezeno je na most 30.000 tona kamena, da bi se ispitala njegova izdržljivost. Nakon 15 dana, kada se utvrdilo da je most čvrst i stabilan, kamen je uklonjen. Svečano otvaranje i posvećenje mosta bilo je 12. siječnja 1930. godine, čemu je nazočio osobno kralj Aleksandar. Od onda je glavno zvorničko šetalište i nosi naziv Most kralja Aleksandra I. Tijekom Travanjskog rata, most je srušen.